CELEX: 32013D0676
Language: lt
Date: 1384473600000
Title: 2013/676/ES: 2013 m. lapkričio 15 d. Tarybos įgyvendinimo sprendimas, kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

27.11.2013   
            
            
               LT
            
            
               Europos Sąjungos oficialusis leidinys
            
            
               L 316/31
            
         TARYBOS ĮGYVENDINIMO SPRENDIMAS
   2013 m. lapkričio 15 d.
   kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
   (2013/676/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               raštu, kurį Komisijos generalinis sekretoriatas užregistravo 2013 m. kovo 13 d., Rumunija paprašė pratęsti nuo Direktyvos 2006/112/EB 193 straipsnio nukrypti leidžiančios specialios priemonės taikymą medienos gaminiams;
            
         
               (2)
            
            
               pagal Direktyvos 2006/112/EB 395 straipsnio 2 dalies antrą pastraipą Komisija 2013 m. birželio 17 d. raštu pranešė kitoms valstybėms narėms apie Rumunijos prašymą. 2013 m. birželio 18 d. raštu Komisija pranešė Rumunijai turinti visą informaciją, kuri, jos nuomone, yra būtina prašymui įvertinti;
            
         
               (3)
            
            
               Direktyvos 2006/112/EB 193 straipsnyje numatyta, kad pridėtinės vertės mokestį (PVM) mokesčių administratoriui paprastai moka apmokestinamasis asmuo, tiekiantis prekes ar teikiantis paslaugas;
            
         
               (4)
            
            
               Tarybos įgyvendinimo sprendimu 2010/583/ES (2) Rumunijai buvo leista pagal Direktyvos 2006/112/EB 395 straipsnį taikyti nukrypstančią priemonę, pagal kurią, apmokestinamiems asmenims tiekiant medienos gaminius, tų gaminių gavėjas būtų laikomas asmeniu, kuris turi sumokėti PVM;
            
         
               (5)
            
            
               kol nebuvo gavusi ankstesnio leidimo taikyti atvirkštinį apmokestinimą, Rumunija susidurdavo su problemomis medienos rinkoje dėl šios rinkos pobūdžio ir joje dalyvaujančių įmonių. Šiame sektoriuje veikia daug smulkių įmonių, kurias Rumunijos institucijoms sunku kontroliuoti. Rumunijos valdžios institucijų nuomone, nustačius, kad asmuo, kuris turi sumokėti PVM, yra gavėjas, šiame sektoriuje buvo užkirstas kelias mokesčių slėpimui ir vengimui; todėl pagrįsta toliau taikyti šią nuostatą;
            
         
               (6)
            
            
               priemonė yra proporcinga siekiamiems tikslams, nes ją numatoma taikyti ne bendrai, o tik labai konkretiems sandoriams ir sektoriui, kuris kelia nemažai problemų, susijusių su PVM surinkimu arba slėpimu ar vengimu;
            
         
               (7)
            
            
               Komisijos nuomone, priemonės taikymas neturėtų jokio neigiamo poveikio sukčiavimo mažmeninės prekybos lygmenyje ar kituose sektoriuose arba kitose valstybėse narėse prevencijai;
            
         
               (8)
            
            
               leidimas turėtų būti ribotos trukmės – iki 2016 m. gruodžio 31 d.;
            
         
               (9)
            
            
               jeigu Rumunijai reikėtų priemonės taikymo laikotarpį dar pratęsti po 2016 m., ne vėliau kaip 2016 m. balandžio 1 d. Komisijai turėtų būti pateikta ataskaita ir prašymas pratęsti galiojimą. Atsižvelgiant į iki tos dienos įgytą patirtį, turėtų būti atliktas vertinimas, ar nukrypti leidžiančios nuostatos tolesnis taikymas yra pagrįstas;
            
         
               (10)
            
            
               nukrypti leidžianti nuostata neturi neigiamo poveikio Sąjungos nuosaviems ištekliams, sukauptiems iš PVM,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 193 straipsnio, Rumunijai leidžiama iki 2016 m. gruodžio 31 d. nustatyti, kad prievolė sumokėti mokestį tenka apmokestinamajam asmeniui, kuriam tiekiamos šio sprendimo 2 straipsnyje nurodytos prekės arba teikiamos jame minimos paslaugos.
   2 straipsnis
   1 straipsnyje numatyta nukrypti leidžianti nuostata taikoma, kai apmokestinamieji asmenys tiekia medienos gaminius, įskaitant statų mišką, apvaliąją ar apdorotą skaldytąją medieną, malkinę medieną, padarinės medienos gaminius, pjautinę medieną ar medžio skiedras ir šiurkščiąją, apdorotą ar iš dalies apdorotą medieną.
   3 straipsnis
   Bet koks prašymas pratęsti šiame sprendime numatytos priemonės taikymą pateikiamas Komisijai ne vėliau kaip 2016 m. balandžio 1 d., kartu su ataskaita, kurioje pateikiama priemonės veiksmingumo apžvalga ir sukčiavimo rizikos medienos sektoriuje įvertinimas.
   4 straipsnis
   Šis sprendimas skirtas Rumunijai.
   
      Priimta Briuselyje 2013 m. lapkričio 15 d.
      
         
            Tarybos vardu
         
         
            Pirmininkas
         
         R. ŠADŽIUS
      
   
   
      (1)  OL L 347, 2006 12 11, p. 1.
   
      (2)  2010 m. rugsėjo 27 d. Tarybos įgyvendinimo sprendimas 2010/583/ES, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 256, 2010 9 30, p. 27).